אדוארד אברט

אדוארד אברט (באנגלית: Edward Everett; 11 באפריל 1794 - 15 בינואר 1865), מדינאי אמריקני שכיהן כנשיא אוניברסיטת הרווארד, מושל מסצ'וסטס, חבר בית הנבחרים והסנאט של ארצות הברית ומזכיר המדינה. בשנת 1860 היה מועמד מפלגת האיחוד החוקתי לתפקיד סגן נשיא ארצות הברית.

חייו 
אברט נולד בבוסטון שבמסצ'וסטס לאוליבר ולוסי אברט. סיים את לימודיו בבית הספר המקומי ובשנת 1811 סיים בהצטיינות יתרה לימודי תאולוגיה באוניברסיטת הרווארד. הוסמך בשנת 1814 לכמורה. לימים הוא הוסמך בגרמניה כדוקטור והיה אזרח ארצות הברית הראשון שהוענק לו דוקטורט. שימש פרופסור באוניברסיטת הרווארד לספרות יוון ובשנים 1846-1849 כיהן כנשיא האוניברסיטה.

בשנים 1825–1835 כיהן אברט כחבר בית הנבחרים של ארצות הברית ובשנים 1836–1840 כמושל מסצ'וסטס. כמושל, הוחדרה על ידו בשנת 1852 שיטת החינוך הנהוגה בפרוסיה למערכת החינוך במדינה. בסיום תפקידו הוא התמנה לשגריר ארצות הברית בבריטניה (1841–1845), תוך שסירב בשנת 1843 למינויו לשגריר בסין. בשובו למדינה עמד בראש האוניברסיטה.

אברט מונה בשנת 1852 למזכיר המדינה של ארצות הברית, בעקבות פטירתו של דניאל ובסטר ועד לסיום כהונת הנשיא מילרד פילמור כעבור כחמישה חודשים. לאחר מכן הוא נבחר לסנאט וכיהן בו בשנים 1853–1854, עת התפטר. בסמוך להתפטרותו הוא הביע מחאה על פשרת מיזורי ובעד חופש דת של אזרחי ארצות הברית בשהותם מחוץ למדינה. בשנת 1860 הוא היה מועמד מפלגת האיחוד החוקתי לתפקיד סגן נשיא ארצות הברית.

ב-19 בנובמבר 1863 הוזמן אברט, שהיה ידוע בכושר נאומו ורהיטותו, לשאת את דבריו באספת ההקדשה של בית הקברות הלאומי לחיילים בגטיסברג שבפנסילבניה. נאומו היה האירוע העיקרי ביום ההקדשה וארך כשעתיים, אך דברי הסיכום של הנשיא אברהם לינקולן הוכתרו כאירוע מכונן בהיסטוריה האמריקנית ("נאום גטיסברג").

אברט נישא בשנת 1822 לשרלוט ברוקס ונולדו להם שישה ילדים, בהם חבר הקונגרס האמריקני ויליאם אברט.

קישורים חיצוניים

 
 
 
 

בוסטון: אישים
חברי המפלגה הרפובליקנית (ארצות הברית)
מושלי מסצ'וסטס
מושלי מדינות ארצות הברית מהמפלגה הוויגית
מזכירי המדינה של ארצות הברית
חברי הקבינט של ארצות הברית בממשל מילרד פילמור
סגל אוניברסיטת הרווארד
שגרירי ארצות הברית בממלכה המאוחדת
חברי הסנאט של ארצות הברית ממסצ'וסטס
חברי בית הנבחרים של ארצות הברית ממסצ'וסטס
בוגרי אוניברסיטת גטינגן
נשיאי אוניברסיטת הרווארד
אמריקאים שנולדו ב-1794
אמריקאים שנפטרו ב-1865